Civicu Müseu du Mà Gio Bono Ferrari (Camuggi)

U Civicu Müseu du Mà Gio Bono Ferrari (Civico Museo Marinaro Gio Bono Ferrari in italian), u l'é ün müseu du mà ch'u se tröva a Camuggi, ch'u l'é stetu inaugürou u 4 de lüggiu du 1938.

 Storia e descrisiun 
Camuggi u g'ha in'antiga tradisiun de sitè de mà, cumme fan pröva e nutissie in sce ciü de 2.900 barche che gh'é stetu fra u Settesentu e u Növesentu, dai leudi ai velieri. Pe stu fetu, fin-da l'Öttusentu, Camuggi u s'é pusciüa vantà du titulu de "sitè di mille gianchi velieri".

In te l'Öttusentu, quande i barchi careghi d'ommi e de merci navegavan pe tüttu u mundu in sce rutte ciü diffisili, propiu i camugin, dai tempi de Napuliun finn-a a Grande Guera, sun steti i prutagunisti de questa etè, tantu pe'a flotta impurtante che gh'aveivan i armatui che pe i grandi equipaggi de camugin che gh'ea.

Sta tradisiun pe primma cosa a l'ha purtou a di guagni che sun steti speixi pe abbellì a sitè de növi palassi e munümenti, ciü che arangià quellu che gh'ea. Quande l'ha cumensou a spandise i vapuri, i camugin han sceltu de nu investì in te u növu mercou de barchi, ma ciü tostu a l'istrusiun di növi mainè (fetu ch'u l'ha purtou a fundasiun de quellu che ancö u l'é l'istitütu nauticu "Cristoforo Colombo") e a valurizasiun de tradisiuin.

U müseu du mà de Camuggi u piggia u sö numme dau Gio Bono Ferrari, ch'u l'è stetu u fundatù. U Ferrari u l'é stetu anche ün di ciü impurtanti studiuxi da marin-a a veia ligüre, mascima quella camuginn-a, in ciü che l'autù da Trilogia della vela. Dau 1938 a culesiun a l'é pasà de prupietè au Cumüne, ch'u g'ha detu cumme primma sede u tiatru Principe Umberto, ancö vegnüu u Tiatru Suciale, cu'u Gio Bono Ferrari ch'u l'é stetu anche u primmu diretù.

In ta culesiun se ghe tröva di quaddri, futugrafie, mudelli e papé che sun lasciè dae famigge de Camuggi, cun e didascalie che ne mensiunn-an i cugnummi, i survianummi e e sö storie de vitta. Gh'é scritu dunque di antighi prupietai di ugetti in mustra che i nummi de chi l'ha feti e di dunatuì au müseu.

Tütti sti detaggi fan du müseu in scitu de viva memoia dedicou nu sulu ai argumenti generali ma, pe cuntra, a de persunn-e vee e vive in tu ricordu da sö storia, de sö famigge e de sö cumünitè. Fra queste cumünitè gh'é anche quella de Tristan da Cunha, cu'i eredi di camugin Andrea Repetto e Gaetano Lavarello che ghe stan ancun aa giurnà d'ancö. In tu 1944, a cauza da guera, e culesiuin du müseu sun stete custodie in te ün magazin. In tu 1973 u növu direttù Attilio Bertolotto, comandante, studiuzu de mà e fabricante de mudelli e de strumenti de bordu, u l'è stetu incaricou de sistema u Müseu in ta sö sede d'ancö, in Via Gio Bono Ferrari.

Aa giurnà d'ancö, in tu müseu gh'é missu in mustra üna grande raccolta de quaddri, de strümenti tecnici, de bandee e de reperti finn-a du Risurgimentu; cumme a chitara de Simone Schiaffino, camugin e ün di Mille. De ciü, se ghe pö vedde anche di resti de l'etè rumann-a, di mudelli de scafi e de barchi, di ugetti da sciti luntan e da Tristan da Cunha, e ancun di libbri, de patenti e di registri, e üna muderna lavagna eletronica a dispuzisiun du pübblicu.

U müseu du mà de Camuggi u fà parte da Cunsürta Ligüre dau 2008.

 Notte 

 Ligammi de föa 

 Atri prugetti 

Categorîa:Musêi da Ligùria